Reprezentanţii Primăriei Cluj-Napoca au declarat, miercuri, corespondentului MEDIAFAX că protestul se va desfăşura pe platoul din faţa Sălii Sporturilor ”Horia Demian".

"Sâmbătă, între orele 16.00 - 20.00, potrivit cererii organizatorilor, va avea loc un protest faţă de islamizarea României, care se va desfăşura pe platoul Sălii Sporturilor Horia Demian din Cluj-Napoca. Mitingul este autorizat de Primăria Cluj-Napoca, iar organizatorii au anunţat că aşteaptă la manifestare peste 200 de persoane”, au spus sursele citate.

De asemenea, organizatorii manifestării au anunţat pe reţelele de socializare că mitingul va fi unul prin care se va protesta faţă de cotele obligatorii de refugiaţi impuse de UE, dar şi faţă de construirea unei moschei în Bucureşti.

Potrivit sistemului provizoriu de cote aprobat, în 22 septembrie, de Consiliul JAI, România ar urma să primească 2.475 de refugiaţi din 66.000 de extracomunitari distribuiţi din Italia şi Grecia.

În judeţul Timiş, au fost amenajate două tabere pentru refugiaţi, la Moraviţa şi în localitatea Lunga. Potrivit MAI, amenajarea acestor tabere pentru refugiaţi în judeţul Timiş face parte dintr-un exerciţiu de testare a capacităţii operaţionale de răspuns a autorităţilor române în faţa fluxului de refugiaţi înregistrat în statele din vecinătatea României.

În cele două tabere sunt verificate resursele şi capabilităţile necesare desfăşurării activităţilor specifice la frontieră, respectiv trierea, înregistrarea, amprentarea şi identificarea cetăţenilor străini, precum şi procedurile care se aplică în astfel de situaţii.